‘হিন্দি-উর্দু বললে পাকিস্তানে পাঠান’, লোকসভায় বাংলাদেশে পুশব্যাক নিয়ে বিস্ফোরক শতাব্দী রায়

নয়াদিল্লি: ভিনরাজ্যে বাংলা ভাষাভাষী শ্রমিকদের ‘বাংলাদেশি’ তকমা দিয়ে পুশব্যাক করার অভিযোগে শুক্রবার লোকসভায় তীব্র ক্ষোভ প্রকাশ করলেন তৃণমূল (TMC) সাংসদ শতাব্দী রায় (Shatabdi Roy)। তিনি প্রশ্ন তোলেন, “যদি বাংলা বললে বাংলাদেশে পুশব্যাক করা হয়, তাহলে হিন্দি বা উর্দু বললে পাকিস্তানে পাঠানো হবে না কেন?” তাঁর বক্তব্যকে কেন্দ্র করে উত্তেজনা ছড়ায় অধিবেশন কক্ষে।

শুক্রবার বাংলায় বক্তব্য রাখতে গিয়ে শতাব্দী জানান, মালদহ, মুর্শিদাবাদ, দক্ষিণ ২৪ পরগনা ও বীরভূমের বহু শ্রমিক ভিনরাজ্যে কাজ করতে গিয়ে কেবল বাংলা বলার কারণেই হেনস্তার মুখে পড়ছেন। তিনি অভিযোগ করেন, বীরভূমের এক অন্তঃসত্ত্বা মহিলা সমস্ত নথিপত্র থাকা সত্ত্বেও পরিবার-সহ পুশব্যাক হয়েছেন। তিনি বলেন, “এ ধরনের ঘটনা একাধিকবার ঘটছে।”

আরও পড়ুন: সপ্তাহান্তে শিয়ালদহের ডিভিশনে ব্যাপক ট্রেন বাতিল, দমদমে ৭ ঘণ্টার ট্রাফিক ব্লকের ঘোষণা

শতাব্দীর বক্তব্যের মাঝেই স্পিকার বারবার বাধা দেন বলে দাবি তৃণমূলের। এরপর অধিবেশন কক্ষে স্লোগান ওঠে। কৃষ্ণনগরের সাংসদ মহুয়া মৈত্রও শতাব্দীর সুরে সুর মিলিয়ে একই প্রশ্ন তোলেন। পরে দু’জনেই ওয়েলে নেমে বিক্ষোভ দেখান।

পরে আবার বক্তব্যের সুযোগ পেয়ে শতাব্দী ফের তোপ দাগেন। তিনি জানান, ভিনরাজ্যে হেনস্তার শিকার বহু শ্রমিককে রাজ্য সরকারের উদ্যোগে বাংলায় ফিরিয়ে আনা হয়েছে এবং তাঁদের এককালীন ৫ হাজার টাকা করে আর্থিক সাহায্য দেওয়া হয়েছে।